**Keď má osoba s Prader-Williho syndrómom problémy so zákonom**

Ľudia s Prader-Williho syndrómom (PWS) sa môžu dostať do problémov s políciou a môžu sa ocitnúť pred súdom kvôli správaniu súvisiacemu s jedlom (napríklad krádeže jedla, iných spotrebných predmetov alebo peňazí, návšteva reštaurácie bez zaplatenia), záchvatom zúrivosti a napadnutím alebo vyhrážaním sa inému človeku alebo iným protispoločenským správaním.

Takéto udalosti spôsobujú ľuďom s PWS, ich rodinám a všetkým ostatným zúčastneným osobám veľké starosti. V tomto dokumente sú uvedené niektoré aspekty, ktoré by sa pri podobných situáciách mali zohľadniť. Jeho súčasťou nie sú definitívne odporúčania, pretože to, čo sa presne stane, bude závisieť od politiky a zákonov krajiny, v ktorej bol trestný čin údajne spáchaný. Aj na individuálnej úrovni budú existovať rozdiely, ak je dotknutou osobou dieťa alebo dospelá osoba s obmedzenou spôsobilosťou na právne úkony, a výsledky môžu byť ovplyvnené prístupom polície a súdov, prístupom k dobrému právnemu poradenstvu, podporou zo strany rodiny a iných osôb a existenciou etablovaného a spravodlivého trestnoprávneho systému. Pozitívny účinok však môže mať zabezpečenie toho, aby všetci zainteresovaní aspoň do určitej miery porozumeli PWS.

**Trestnoprávny systém**
Zvyčajne sa polícia privoláva v prípade správania, ktoré je inými považované za protizákonné (napr. krádež v obchode, napadnutie inej osoby). Polícia môže uplatniť určitú mieru voľnosti na základe posúdenia situácie na mieste, od neformálneho varovania až po zatknutie a obvinenie osoby, ktorá sa údajne dopustila protiprávneho správania (napríklad krádeže alebo napadnutia). Ak v čase príchodu polície existujú obavy o zdravotný stav osoby, môže byť vyžiadaná urgentná lekárska pomoc.

Po zadržaní sa v rôznych krajinách uplatňujú osobitné postupy, ale v tomto bode môžu orgány (prokuratúra) preukázať určitú voľnosť. Môžu sa rozhodnúť, že nebudú vznášať obvinenia a udelia len formálne varovanie. Je tiež možné, že sa rozhodnú začať trestné stíhanie a obrátiť sa na súd. V rôznych krajinách sa môžu uplatňovať rôzne kritériá, ale toto rozhodnutie môže byť ovplyvnené ich znalosťou osoby a tým, ako jej údajné správanie mohlo súvisieť s tým, že má PWS; tým, či v prípade, že osoba neprizná vinu, existuje primeraná šanca na jej odsúdenie; a celkovo či je vo verejnom záujme začať trestné stíhanie.

**Hlavný fakt:**

* PWS je zriedkavé ochorenie a je nepravdepodobné, že o ňom polícia, právnici alebo iné orgány počuli. Práve v momente, keď príslušné orgány zvažujú ďalší postup, je potrebné poskytnúť informácie o PWS, aby mohli údajný zločin dať do relevantného kontextu.

V čase prvého zásahu polície a následného výsluchu je známe, že osoby s poruchami kognitívnych a sociálnych schopností a najmä osoby, ktoré sa považujú za osoby s mentálnym postihnutím (poruchami učenia), môžu byť pri výsluchu na polícii zraniteľné a nemusia rozumieť tomu, čo sa deje v právnom procese. Ak je osoba s PWS zatknutá a musí sa zúčastniť na policajnom výsluchu, je dôležité si uvedomiť, že nemusí plne chápať, čo sa deje a potenciálnu vážnosť situácie. V mnohých krajinách platí požiadavka formálne upozorniť zatknutú osobu na to, že dôkazy zhromaždené počas výsluchu môžu byť použité pri akomkoľvek následnom súdnom konaní - čo sa označuje ako "upozornenie". Osoby s mentálnym postihnutím vrátane osôb s PWS nemusia tomuto upozorneniu rozumieť. Je známe, že ľudia sa priznávajú k veciam, ktoré nespáchali, možno kvôli stresu v danom čase alebo preto, že nerozumeli tomu, čo sa deje alebo čo sa od nich žiada. U ľudí s PWS môže jedlo alebo jeho nedostatok a s tým spojená úzkosť ovplyvniť to, ako odpovedajú alebo sa správajú. Jedlo môže byť tiež podnetom na to, aby hovorili a robili veci, ktoré nie sú správne. Nutkanie jesť je u ľudí s PWS také silné, že jedlo ponúknuté osobe s PWS počas zadržania na policajnej stanici alebo vo väzení sa môže stať podnetom na "recidívu". Ak je údajný trestný čin, z ktorého bola osoba s PWS obvinená, závažný, polícia a neskôr súd môžu rozhodnúť, že osoba by mala byť držaná vo väzbe, kým sa prípad nepredloží súdu. Väzenie nie je pre osobu s PWS zdravým prostredím.

**Hlavné fakty:**

* Počas zatýkania informujte políciu o tom, že zatknutá osoba má genetické ochorenie nazývané PWS (polícii nemusí byť hneď jasné, že osoba má zdravotný problém, najmä ak je od detstva liečená rastovým hormónom) a že to ovplyvní jej chápanie toho, čo sa deje a že za určitých okolností bude obzvlášť zraniteľná voči zneužívaniu a duševným poruchám, napríklad ak je držaná vo väzbe.
* Uistite sa, že policajti, ktorí vedú výsluch, a právnik, ktorý zastupuje osobu s PWS, sú si vedomí charakteristických znakov PWS a toho, že prostredie, v ktorom sa výsluch uskutočňuje, úroveň porozumenia otázkam a prítomnosť alebo neprítomnosť jedla môžu mať vplyv na odpovede. Taktiež informujte osoby kladúce otázky, že strnulosť, ktorú prejavujú niektoré osoby s PWS, a ich neschopnosť reagovať na požiadavky, ktoré sú na ne kladené v týchto zvláštnych a meniacich sa podmienkach, sú charakteristickými znakmi tohto syndrómu a nemali by sa nevyhnutne považovať za znak vyhýbania sa, klamstva alebo nespolupráce. Tiež musia vedieť, že s osobou s PWS treba hovoriť jednoduchým jazykom a poskytnúť jej viac času na to, aby pochopila, čo sa jej hovorí, a primerane reagovala.
* Vo väčšine krajín sa vyžaduje, aby osoba mala počas vypočúvania právne zastúpenie, pokiaľ sa tohto práva nevzdá. Pre osobu s PWS môže byť toto zastúpenie, ideálne právnikom, ktorý má určité znalosti o tomto zdravotnom postihnutí, obzvlášť dôležité na zabezpečenie ochrany jej práv pri vypočúvaní. Ak to právne predpisy vašej krajiny umožňujú, zabezpečte aj prítomnosť akejkoľvek ďalšej pomoci (napríklad nezávislej osoby s dobrými znalosťami o PWS).

**Ak sa rozhodne o trestnom stíhaní a súdnom konaní**

Aby bol trestnoprávny proces spravodlivý, predpokladá sa, že stíhaná osoba má právne zastúpenie, môže sa zúčastniť na príprave svojej obhajoby, rozumie obvineniam a rozdielom medzi priznaním viny a nepriznaním viny, pozná úlohy jednotlivých osôb na súde (sudca, prokurátor, obhajca), rozumie jednotlivým fázam pojednávania a vie, ako sa má počas súdneho procesu správať. V období pred súdnym pojednávaním sa môžu vyskytnúť otázky, či je spôsobilá postaviť sa pred súd (t. j. chápe význam súdneho pojednávania pre svoj život) a či je spôsobilá sa priznať (t. j. chápe, čo znamená priznať sa, rozumie povahe obvinenia a súdneho procesu). V závislosti od právnych predpisov príslušnej krajiny môže ísť o otázky, ktoré sa skúmajú formálne, a súd si môže vyžiadať znalecký posudok od psychológa alebo psychiatra alebo ho môže zabezpečiť advokát osoby, aby určil jej spôsobilosť. Ak existujú pochybnosti o spôsobilosti osoby, súd môže rozhodnúť, že sa v konaní nebude pokračovať, a môže sa navrhnúť iný postup. To, či a ako sa tieto otázky budú riešiť, bude veľmi závisieť od zákonov danej krajiny, ale sú to niekedy kritické obdobia v trestnoprávnom procese kedy môžu byť obvinenia stiahnuté alebo sa uplatní iný postup.

**Hlavné fakty:**

* Požiadajte obhajcu o usmernenie, či je osoba s PWS schopná porozumieť súdnemu procesu a či bude mať spravodlivý proces. Môže byť užitočné získať nezávislý znalecký posudok, ktorý určí, či je pravdepodobné, že osoba s PWS pochopí súdny proces. V závislosti od zákonov danej krajiny môže súd rozhodnúť, že nebude pokračovať v súdnom konaní a bude sa postupovať iným spôsobom. V niektorých krajinách, ak sa osoba považuje za nespôsobilú na súdne konanie, môže byť namiesto odsúdenia prevezená do stráženej nemocnice alebo môže dočasne prejsť do špeciálneho väzenia, kde sa učí o súdnom procese, aby sa stala spôsobilou na súdne konanie.
* Riadne právne zastúpenie pred súdnym konaním a počas neho je nevyhnutné, ideálne od právnika, ktorý je ochotný sa oboznámiť o PWS a má všeobecné skúsenosti v oblasti zdravotného postihnutia. Prostredníctvom dobrého právneho zastúpenia a podpory pri pochopení súdneho konania má osoba s PWS najlepšiu šancu na spravodlivý súdny proces.
* Osoba s PWS by mala byť počas celého procesu podporovaná v maximálnej možnej miere, ako to súd umožňuje, a malo by sa jej pomôcť pochopiť konanie, aby sa znížila neistota a zmätok.

**Priznanie viny alebo rozsudok o vine: vynesenie rozsudku**

Ak sa osoba s PWS dostane pred súd, môže sa na základe právneho poradenstva rozhodnúť priznať vinu a súd pristúpi k vyneseniu rozsudku. Ak sa rozhodne nepriznať vinu, začne sa súdne pojednávanie. Medzi jednotlivými krajinami budú existovať rozdiely, ale vo všeobecnosti je úlohou súdu určiť bez akýchkoľvek pochybností dva faktory: po prvé, že sa údajný trestný čin (napadnutie osoby, krádež jedla) stal (v niektorých jurisdikciách sa označuje ako actus reus), a po druhé, že nešlo len o náhodu, ale čin bol spáchaný úmyselne alebo bol výsledkom nedbalosti a bolo možné mu zabrániť (v niektorých jurisdikciách sa označuje ako mens rea). V závislosti od okolností si sudcovia alebo porota vypočujú dôkazy a dospejú k rozsudku**.** V prípade viny sa možnosti vymerania trestu v jednotlivých krajinách líšia a môžu sa líšiť v závislosti od typu súdu. Súd si môže vyžiadať znalecké alebo iné dôkazy, ktoré pomôžu sudcovi alebo sudkyni dospieť k odôvodnenému a spravodlivému rozsudku - označujú sa ako zmierňujúce dôkazy. Ak je známe, že niekto má zdravotný postih (PWS), môže to ovplyvniť súd. Otázky, ktoré súd zváži, sú ochrana verejnosti, ak sa predpokladá, že sa osoba bude opäť správať nebezpečným spôsobom, potreba trestu, aby obete mali pocit, že spravodlivosti bolo učinené zadosť, a akékoľvek osobitné faktory, ako napríklad potreba psychiatrickej liečby na rozdiel od trestu. Pozitívnym výsledkom môže byť rozhodnutie súdu, že sa osoba môže vrátiť do života, napríklad do prostredia s dohľadom, kde sa riziko opätovného spáchania trestného činu zníži vďaka dohľadu, ktorý bude mať.

**Hlavné fakty:**

* V závislosti od právneho systému budú musieť právnici obžaloby preukázať, že osoba spáchala čin, ktorý sa jej kladie za vinu, a že ho chcela spáchať, alebo že sa ho dopustila z nedbalosti a bolo možné mu zabrániť.
* V prípade priznania viny alebo uznania viny môže súd požiadať o dôkazy na zmiernenie viny, aby bolo možné odôvodniť miernejší alebo iný trest.
* Súdy musia pri určovaní trestu zvážiť rôzne faktory vrátane možného budúceho rizika pre verejnosť a závažnosti trestného činu, ako aj možnosti podpory dostupné v spoločnosti.
* Súdy môžu mať možnosť presmerovať osobu zo systému trestného práva do prostredia s dohľadom, alebo do starostlivosti zdravotníckeho personálu, aby sa mohla liečiť.

**Zhrnutie**
Ak sa osoba s PWS opakovane správa veľmi ťažko a odmieta prijať podporu (napríklad žiť vo vhodnom prostredí), môže zaangažovanie súdov umožniť zásahy, ktoré sú pre danú osobu prospešné. Napríklad prostredníctvom probačného príkazu môžu súdy stanoviť, že osoba musí žiť na určitom mieste, kde je možné kontrolovať prístup k potravinám a vhodnými a informovanými zásahmi možno účinnejšie dostať správanie osoby pod kontrolu.

V prípade že je angažovaný trestnoprávny systém, čo sa bude diať potom, bude v rukách polície a/alebo súdov. Najlepšie môžete pomôcť dvoma spôsobmi: po prvé, buďte nablízku osobe s PWS a podporujte ju v každom kroku informovaným spôsobom, a po druhé, informujte právnikov a iné osoby v trestnoprávnom systéme vo viere, že tieto poznatky potom využijú na dosiahnutie najlepšieho výsledku.